**Dôvodová správa**

# A. Všeobecná časť

Návrh zákona, ktorým sa dopĺňa zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky za hnutie OBYČAJNÍ ĽUDIA a nezávislé osobnosti (OĽANO-NOVA).

**Hlavným účelom návrhu zákona je vytvorenie právneho rámca, na základe ktorého bude rad mládežníckych aktivít vrátane mládežníckych organizácií spolufinancovaný ďalším novým finančným zdrojom, a to odvodom z prevádzkovania hazardných hier.**

Jednou z najambicióznejších úloh Ministerstva školstva, vedy, výskumu a športu Slovenskej republiky (ďalej len „ministerstvo“) v tomto volebnom období je príprava návrhuNárodného programu rozvoja výchovy a vzdelávania, ktorý v 10-ročnom výhľade pokryje dlhodobé zámery a ciele SR v oblasti výchovy a vzdelávania. V rámci prebiehajúcich príprav Národného programu rozvoja výchovy a vzdelávania, tzv. Učiace sa Slovensko, panuje všeobecná zhoda okrem iného aj na tom, že systém vzdelávania by mal byť taký, aby:

súčasťou učenia sa každého jednotlivca bolo aj **formovanie systému hodnôt a postojov**, ktoré vychádzajú z princípov demokratického spoločenského poriadku a základných práv a slobôd,

formálne vzdelávanie bolo významnou, nie však jedinou podporovanou formou zmysluplného učenia sa, lebo **človek sa učí aj prostredníctvom neformálneho vzdelávania a neformálnym učením sa**.

**Nedostatky spojené** s príliš formálnym vzdelávaním a slabou výchovou k hodnotám napomáha odstraňovať najmä práca s mládežou a rozvoj rôznych mládežníckych aktivít, ako aj činnosť mládežníckych organizácií, ktoré s mladými ľuďmi otvárajú spoločenské a hodnotové témy, vzdelávajú ich a učia ich zručnostiam, ktoré dnes v škole nedokážu nadobudnúť. Takéto **aktivity vypĺňajú dôležitú medzeru v štátnom vzdelávaní**.

Napriek tomu je ich financovanie značne podhodnotené. **Na hodnotové vzdelávanie a prácu s mládežou bolo** v roku 2014 **vyčlenených v rámci podpory mládežníckych organizácií len** 1,6 mil. € z 187,4 mil. €, čo predstavuje **0,86% z objemu peňazí na podporu aktivít mimo vyučovania**. Do času, kým bude systém vzdelávania schopný adekvátneho poskytnutia služieb zastrešovaných napríklad aj mládežníckymi organizáciami, je **zvýšenie podpory pre prácu s mládežou nevyhnutné. Takéto zvýšenie podpory je možné formou odvodu z niektorých vybraných hazardných hier podobne, ako tomu je pri podpore športu formou odvodu z prevádzkovania lotérií.**

Návrh zákona má pozitívne sociálne vplyvy, ale nemá vplyv na podnikateľské prostredie, životné prostredie, rozpočet verejnej správy a ani na informatizáciu spoločnosti. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**B. Osobitná časť**

**K Čl. I**

K bodu 1

 Navrhovaným ustanovením sa rozširujú zdroje financovania práce s mládežou. Novým zdrojom financovania práce s mládežou budú jednak prostriedky štátneho rozpočtu vo výške **odvodu z hazardných hier prevádzkovaných prostredníctvom výherných prístrojov** a jednak prostriedky štátneho rozpočtu vo výške **odvodu z hazardných hier prevádzkovaných prostredníctvom technických zariadení obsluhovaných priamo hráčmi alebo prevádzkovaných prostredníctvom telekomunikačných zariadení a prevádzkovania videohier**.

Navrhované viazanie financií štátneho rozpočtu vo výške odvodu z vybraných hazardných hier je upravené rovnakým spôsobom, akým sa časť financií štátneho rozpočtu vo výške odvodu z lotériových hier účelovo viaže na podporu športu podľa § 77 zákona č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z. Novo navrhnuté prostriedky štátneho rozpočtu na podporu práce s mládežou budú v roku 2018 predstavovať sumu len 25 % odvodu z vybraných hazardných hier. V roku 2019 to bude 50%, v roku 2020 zasa 75 % a až od roku 2021 to bude suma rovnajúca sa 100% odvodu z vybraných hazardných hier.

Postupne navýšenie financií pre prácu s mládežou je vhodné najmä z hľadiska tvorby štátneho rozpočtu. Použite navrhnutého postupného zvyšovania účelovo viazaných financií poskytne pri tvorbe štátneho rozpočtu na príslušný rozpočtový rok dostatočný priestor na financovanie služieb dovtedy hradených z predmetných odvodov.

K bodu 2

 Zavádza sa prechodné ustanovenie, ktorého účelom je zaistiť, aby sa navrhované doplnenie zdrojov financovania práce s mládežou prvý krát uplatnilo až v rozpočtovom roku 2018.

 Zároveň sa explicitne ustanovuje, že žiadosti o poskytnutie dotácie podané najneskôr 31. júla 2017 sa posúdia podľa úpravy platnej do 1. augusta 2017.

**K Čl. II**

Navrhuje sa účinnosť predkladaného návrhu zákona so zohľadnením potrebnej dĺžky legisvakančnej lehoty na 1. augusta 2017.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky za hnutie OBYČAJNÍ ĽUDIA a nezávislé osobnosti (OĽANO-NOVA)

**2. Názov návrhu zákona:** návrh zákona, ktorým sa dopĺňa zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

**3. Predmet návrhu zákona:**

je upravený v primárnom práve Európskej únie,a  tov článku 165 Zmluvy o  fungovaní Európskej únie,

nie je upravený v sekundárnom práve Európskej únie,

nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

bezpredmetné,

v danej oblasti nebol proti Slovenskej republike začatý postup Európskej komisie a ani konanie Súdneho dvora Európskej únie podľa článkov 258 až 260 Zmluvy o fungovaní Európskej únie,

bezpredmetné.

**5. Predmet návrhu zákona:**

- úplný.

**Doložka**

**vybraných vplyvov**

**A.1. Názov materiálu:** návrh zákona, ktorým sa dopĺňa zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť | x |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Keďže novelou zákona*, *ktorou sa dopĺňa zákon č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov sa len účelovo viažu príjmy štátneho rozpočtu na konkrétne výdavky, a to až od 1. 1. 2018 postupne počas niekoľkých ďalších rokov, nedochádza k žiadnym negatívnym ani pozitívnym vplyvom na rozpočet verejnej správy. Návrh zákona nemá vplyv na podnikateľské prostredie, životné prostredie ani na informatizáciu spoločnosti. Naopak, má pozitívne sociálne vplyvy, ktoré súvisia s podporou mládeže, mládežníckych organizácií a voľnočasových aktivít, a teda aj s úsporou hospodárenia obyvateľstva doteraz financujúceho tieto aktivity, so zapojením sa väčšieho okruhu aj sociálne vylúčených osôb (mládeže a detí) a nepriamo aj s podporou zamestnanosti, t.j. okruhu ľudí, ktorí napomáhajú organizácii takýchto aktivít.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*